text: Brutalt røveri i messecenter
  25 oktober 2010 kl. 10.21
  Søndag aften begik to maskerede mænd røveri mod personalet i Fredericia Messecenter.
  De var bevæbnet med en kniv og et koben og truede sig til et ukendt beløb fra dagens omsætning, som lå i et pengeskab.
  En kvindelig ansat blev slået med kobenet, og hun fik også en skalle. En anden kvinde forsøgte at komme sin kollega til undsætning, og hun blev truet af de to mænd.
  De tvang en tredje ansat til at åbne pengeskabet.
  De stak af til fods, men de havde en flugtbil parkeret et stykke fra messecentret.
  Politiet kan i efterforskningen støtte sig til billeder fra overvågningskameraer.
  Signalementet af de to røvere lyder:
  Mand, 183- 186 cm høj, almindelig af bygning. Han var iført en mørk tynd jakke med hætte, mørke joggingbukser med formentlig hvidt Hummel-mønster.
  Mand, 175- 180 cm høj, mørke bukser og samme jakke som den anden gerningsmand.
  